Proposta għal regolament tal-Kunsill li jemenda r-regolament tal-Kunsill (KE) Nru 332/2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' pagament tal-Istati Membri /* KUMM/2008/0717 finali - CNS 2008/0208 */





[pic] | KUMMISSJONI TAL-KOMUNITAJIET EWROPEJ | Brussel 30.10.2008 KUMM(2008) 717 finali 2008/0208 (CNS) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 332/2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' pagament tal-Istati Membri (preżentata mill-Kummissjoni) MEMORANDUM TA’ SPJEGAZZJONI 1. Ir-Regolament tal-Kunsill (KE) Nru 332/2002 jistabbilixxi faċilità li tipprovdi għajnuna finanzjarja għat-terminu l-medju għall-bilanċi tal-pagamenti tal-Istati Membri, li jieħu post l-istrument preċedenti li nħalaq mir-Regolament tal-Kunsill 1969/88. Din il-faċilità timplimenta l-mekkaniżmu stipulat fl-Artikolu 119 tat-Trattat, li bih il-Komunità tista’ tagħti għajnuna reċiproka lil Stat Membru " ikollu diffikultajiet jew ikun mhedded b’mod serju b’diffikultajiet dwar il-bilanċ tal-pagamenti tiegħu bħala riżultat ta' skwilibriju totali fil-bilanċ tal-pagamenti tiegħu, jew bħala riżultat tat-tip ta’ munita li jkollu għad-diżpożizzjoni tiegħu ”, sakemm dan l-Istat Membru ma jkunx jagħmel parti miż-żona tal-euro. 2. Ir-Regolament imsemmi hawn fuq, adottat fi Frar 2002, baxxa l-limitu tar-regolament preċedenti minn EUR 16-il biljun għal EUR 12-il biljun. Din id-deċiżjoni kienet konsistenti mat-tnaqqis sinifikanti fl-għadd potenzjali ta’ benefiċjarji, billi tliet Stati Membri biss ma kinux jagħmlu parti miż-żona tal-eura f’dak iż-żmien. Għalkemm il-premessa nru 8 semmiet li dan l-ammont “ huwa adattat biex (...) jitqies tkabbir li għad irid iseħħ tal-Unjoni Ewropea”, l-evoluzzjoni tal-kuntest finanzjarju internazzjonali llum twassal biex wieħed jikkonkludi li jista’ ma jkunx biżżejjed, fil-każ li bosta Stati Membri jkunu jeħtieġu appoġġ finanzjarju sinifikanti mill-Komunità għat-terminu medju. Għalhekk, huwa propost li dan il-limitu jiżdied għal EUR 25 biljun, bil-ħsieb li l-kapaċità tal-UE li tindirizza l-ħtiġijiet potenzjali tal-Istati Membri barra miż-żona tal-euro, tiżdied b’mod sinifikanti. 3. Huwa propost ukoll li tiġi stabbilita proċedura speċifika għar-reviżjoni tal-limitu fejn ikun hemm ħtieġa urġenti li tittieħed deċiżjoni bħal din, billi l-proċedura eżistenti – li titlob reviżjoni tar-Regolament 332/2002 nnifsu bil-proċedura stipulata fl-Artikolu 308 tat-Trattat - ma tippermettix ir-reazzjoni rapida ħafna li possibbilment tkun meħtieġa f’każ ta’ disturbi anormali kbar fis-swieq. Il-Kummissjoni għandha tiġi awtorizzata mill-Kunsill li tiddeċiedi fuq reviżjoni tal-limitu, wara li tkun kisbet l-opinjoni tal-Kumitat Ekonomiku u Finanzjarju (KEF) kemm fuq il-ħtieġa li tittieħed din id-deċiżjoni u kif ukoll fuq il-limitu l-ġdid li għandu jiġi stabbilit. Għalhekk, il-proċedura normali tar-reviżjoni tal-limitu għandha tinżamm kull meta ma jkunx hemm il-ħtieġa ta’ bidla urġenti jew meta l-KEF joġġezzjona għall-użu tal-proċedura urġenti jew ma jaqbilx mal-ammont il-ġdid għal-limitu. 2008/0208 (CNS) Proposta għal REGOLAMENT TAL-KUNSILL li jemenda r-Regolament tal-Kunsill (KE) Nru 332/2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta' pagament tal-Istati Membri IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 308 tiegħu, Wara li kkunsidra l-proposta mill-Kummissjoni[1], imressqa wara konsultazzjoni mal-Kumitat Ekonomiku u Finanzjarju, Wara li kkunsidra l-opinjoni tal-Parlament Ewropew[2], Wara li kkunsidra l-opinjoni tal-Bank Ċentrali Ewropew, Billi: (1) ‘Fid-dawl tal-għadd kbir ta’ Stati Membri li ma jagħmlux parti miż-żona tal-euro u l-possibilità li bosta minnhom ikunu jeħtieġu għajnuna finanzjarja Komunitarja għat-terminu l-medju fil-kuntest tal-kriżi finanzjarja globali li għaddejja bħalissa, jinħtieġ li jiżdied il-limitu, stipulat fir-Regolament (KE) Nru 332/2002, għall-ammont ta’ self pendenti li jista’ jingħata lill-Istati Membri. (2) Għandha tiġi stabbilita proċedura ad hoc għal reviżjonijiet ta’ dak il-limitu fil-futur, bil-ħsieb li tittejjeb il-kapaċità tal-Komunità li tirreaġixxi malajr għall-bidliet kbar fl-ambjent finanzjarju li jaffettwaw l-ammont totali ta’ appoġġ li potenzjalment ikun meħtieġ mill-Istati Membri. (3) Għalhekk, ir-Regolament (KE) Nru 332/2002 għandu jiġi emendat skont dan, ADOTTA DAN IR-REGOLAMENT: Artikolu 1 L-Artikolu 1 tar-Regolament (KE) Nru 332/2002 huwa emendat kif ġej: Fil-paragrafu 1, it-tieni subparagrafu għandu jinbidel b'dan li ġej: “L-ammont ta' self pendenti li jista’ jingħata lill-Istati Membri b’din il-faċilità għandu jkun limitat għal EUR 25 biljun ta' kapital.”; Għandu jiżdied il-paragrafu 3 li ġej: “Meta deterjorament serju tal-ambjent finanzjarju jkun jeħtieġ li tingħata għajnuna finanzjarja urġenti mill-Komunità għat-terminu l-medju lil bosta Stati Membri, il-Kummissjoni tista’ tiddeċiedi li tirrevedi l-limitu wara li tkun kisbet l-opinjoni tal-Kumitat Ekonomiku u Finanzjarju, kemm fuq il-ħtieġa urġenti li jiġi rivedut il-limitu kif ukoll fuq il-limitu rivedut innifsu. Il-limitu l-ġdid għandu jidħol fis-seħħ l-għada tal-pubblikazzjoni tiegħu f’ Il-Ġurnal Uffiċjali tal-Unjoni Ewropea ’. Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu f’ Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, XX ta’ Diċembru 2008 Għall-Kunsill Il-President [1] ĠU C , , p. . [2] ĠU C , , p. .